የቆሼ ተጎጂዎች ማቋቋሚያ ፓኬጅ በተለያዩ ምክንያቶች መጓተቱ ተገለጸ
ለቆሼ ተጎጂዎች እንዲውል በተዘጋጀው የማቋቋሚያ ፓኬጅ ያላግባብ ለመጠቀም በገቡ ሰዎች፣ በቤተሰብ መካከል በተነሱ የይገባኛል ጥያቄዎችና ተጎጂዎች መረጃዎቻቸውን በአግባቡ አሟልተው ባለማቅረባቸው በሥራው ላይ መንጓተት እንዲፈጠር ምክንያት መሆናቸው ተገለጸ፡፡ ያላግባብ ለመጠቀም በገቡ 166 ሰዎች ላይም አስተዳደራዊ ውሳኔ መሰጠቱና በሕግ እንዲጠየቁ ለማድረግም ምርመራ እየተካሄደባቸው የሚገኙ እንዳሉ ታውቋል፡፡ ፍርድ ቤት ለተለያዩ ሁለት ሰዎች የወራሽነት መብት በመስጠቱ ጭቅጭቅ ያስነሳ ጉዳይም መኖሩ ተጠቁሟል፡፡  ‹‹በደንብ መታየት ያለባቸው የይገባኛል ጥያቄዎች ያላቸው ጉዳዮች አሉ፤›› የሚሉት የአዲስ አበባ ከተማ ሠራተኛና ማኅበራዊ ጉዳይ ቢሮ ኃላፊ አቶ ኤፍሬም ግዛው፣ ሌሎች ለመዘግየቱ ምክንያት የነበሩ ጉዳዮች መኖራቸውን ገልጸዋል፡፡ተጎጂዎችን በጊዜያዊነትና በዘላቂነት ከማቋቋም አንፃር በመንግሥትና በኅብረተሰቡ የተደረጉና እየተደረጉ ያሉ ድጋፎችን፣ እንዲሁም በቀጣይ በዘላቂነት ለማቋቋም የተጀመረውን ተግባር ይፋ ለማድረግ ተጎጂዎችና ሌሎች ባለድርሻዎች በተገኙበት እሑድ ሰኔ 4 ቀን 2009 ዓ.ም. በማዘጋጃ ቤት ጋዜጣዊ መግለጫ ሰጥተው ነበር፡፡ በዕለቱ መግለጫው እስከተሰጠበት ቀን ድረስ ያሉትን ሒደቶችና አፈጻጸሞች የሚያሳይ ሪፖርት አቶ ኤፍሬም አቅርበዋል፡፡በሪፖርቱ መሠረት የቆሼ ተጎጂዎችን ለዕለትና በዘላቂነት የሚቋቋሙበትን ሀብት ለማሰባሰብ አስተዳደሩ በከፈተው የድጋፍ ማሰባሰቢያ የገቢ ሒሳብ፣ እስከ ሰኔ 3 ቀን 2009 ዓ.ም. ድረስ የተሰበሰበው 94,805,936.84 ብር  መድረሱ፣ በዓይነት ግምታቸው 7.5 ሚሊዮን የሚደርስ የምግብ፣ የመጠጥ፣ የአልባሳትና የቤት ቁሳቁስ በገቢ ሞዴል መሰብሰቡ፣ በዓይነት ከተሰበሰቡ 2,031,731.49 ብር የሚገመቱ የንፅህና መጠበቂያና የተለያዩ ግብዓቶች ለፓኬጁ ተጠቃሚዎች እስከ ሰኔ 2 ቀን 2009 ዓ.ም. መሠራጨታቸው፣ መንግሥትም በሚሊዮን የሚቆጠር አስተዳደራዊ ወጪዎችን ማውጣቱ በሪፖርቱ ቀርቧል፡፡ ዝርዝር መረጃው ወደፊት ለሕዝብ ይፋ ይሆናል ተብሏል፡፡ ለአደጋው ተጋላጭ ለሆኑ 98 አባወራዎች ምትክ ቦታ መዘጋጀቱን፡፡ የይገባኛል ጥያቄ ካለባቸው ሁለቱ በስተቀርም ለ96 ሰዎች እስከ ቅዳሜ ሰኔ 3 ቀን 2009 ዓ.ም. ርክክብ መደረጉን፣ የካርታ ሥራም እየተሠራ መሆኑ ተገልጿል፡፡ የ18 ወራት የቤት ኪራይ እንዲከፈላቸው በተወሰነው መሠረትም የአምስት ወራት የቤት ኪራይ ቅድሚያ ክፍያ መፈጸሙን፣ ቀሪው በዚህኛው ሳምንት ከሰኞ ጀምሮ ከካሳ ግምቱ ጋር እንደሚከፈላቸው አቶ ኤፍሬም አብራርተዋል፡፡ ለካሳ ግምት ክፍያ የከተማ አስተዳደሩ 48 ሚሊዮን ብር ወጪ እንደሚያደርግ፣ ይህም ከዚህ ሳምንት ጀምሮ ክፍያው እንደሚፈጸም አክለዋል፡፡በአሥራ ስድስቱ የሕጋዊ ይዞታ ባለቤቶች የይገባኛል ጥያቄና ሌሎች አከራካሪ ነገሮች ከተነሳባቸው ከሦስቱ ውጪ፣ ለ13 ሰዎች ከ17.8 ሚሊዮን ብር በላይ ተከፍሏል ብለዋል፡፡ ለአሥራ ሦስት ሕጋዊ ይዞታ ባለቤቶች ጎጆ የወጡና አብረው ሲኖሩ ለነበሩ ልጆች ከአምስት ሚሊዮን ብር በላይ በሆነ ወጪ የጋራ ሕንፃ ግንባታ መጀመሩ ተገልጿል፡፡ የኮንዶሚኒየም ቤት እንደ ደረሳቸው ጥቆማ ከቀረበባቸው አንድ ግለሰብ በስተቀር ለ12ቱ የቁሳቁስ መተኪያ፣ የሞት ካሳ፣ የቤት ኪራይና ለመሠረታዊ የምግብ ፍጆታ የሚውል ሁለት ሚሊዮን ሁለት ሺሕ ብር መከፈሉን በቀረበው ሪፖርት ተገልጿል፡፡ ለጋራ መኖሪያ ቤቱ ግንባታ የተመደበው በጀት አንሶ ከተገኘ እንደሚጨመር አቶ ኤፍሬም አስረድተዋል፡፡‹‹የአንድ ዓመት የቤት ኪራይ ለ13 ሰዎች ሰጥተናል፡፡ ስለዚህም ግንባታው እስኪያልቅ እስከ አንድ ዓመት ድረስ ሊታገሱን ይገባል፡፡ ክረምት እንደመሆኑ ግንባታ ሊያስቸግረን እንደሚችል እንገምታለን፡፡ በጉዳዩ ላይ ባለሙያዎችን እያነጋገርን ነው፡፡ በተባለው ጊዜ ግንባታው ተጠናቆ ወደ ቤታቸው መግባት ካልቻሉ ተጨማሪ የቤት ኪራይ ክፍያ ይኖራል፤›› ብለዋል፡፡የሕጋዊ ይዞታ ተከራይ ለነበሩ ለ54 አባወራዎች የ10/90 የኮንዶሚኒየም ግዢ የሚሆን አራት ሚሊዮን ሦስት መቶ ሃያ ሺሕ ብር መከፈሉን፣ ለዘጠኝ አባወራዎችም ለሞት ጉዳት፣ ለቁሳቁስ መተኪያና ለመሠረታዊ ምግብ ፍጆታ አንድ ሚሊዮን አንድ መቶ አንድ ሺ አምስት መቶ ብር ክፍያ መፈጸሙን፣ ለ26 አባወራዎች ደግሞ ሦስት ሚሊዮን ሦስት መቶ ሃምሳ አንድ ሺሕ ብር ክፍያ ከዚህኛው ሳምንት መጀመሪያ ጀምሮ ወደ ባንክ ደብተራቸው እንደሚገባ ተነግሯል፡፡ ቀሪዎቹ አሥራ ዘጠኝ አባወራዎች የይገባኛል ጥያቄ የተነሳባቸውና በመጣራት ላይ ያሉ መሆናቸውን ሪፖርቱ ያትታል፡፡በሕገወጥ መንገድ የላስቲክና የጭቃ ቤት ሠርተው ይኖሩ ከነበሩ 102 አባወራዎች መካከል ለስድስቱ የ10/90 የኮንዶሚኒየም ቤት ግዥ የሚሆን አራት መቶ ሰማንያ ሺሕ ብር ወጪ መደረጉ በሪፖርቱ ተጠቅሷል፡፡ ለሞት ካሳ፣ ለምግብ ፍጆታና ለቁሳቁስ መተኪያም  ለ70 አባወራዎች ሁለት ሚሊዮን ሦስት መቶ ሺሕ ሰባት መቶ ብር ለክፍያ መዘጋጀቱ ተጠቁሟል፡፡ ክፍያው እስከ መጪው ዓርብ ድረስ እንደሚፈጸም ተመልክቷል፡፡ መረጃ ያላሟሉ 23 አባወራዎች መረጃ እስኪያሟሉ እየተጠበቁ እንደሚገኙ፣ ቀሪዎቹ ሦስት አባወራዎች ግን እንደማይገባቸው በመረጋገጡ ከፓኬጁ ተጠቃሚነት እንዲወጡ መደረጉ ታውቋል፡፡በአደጋው ሕይወታቸውን ካጡ 115 ዜጎች መካከል የ101 ቀብር ማስፈጸሚያ የሚሆን አንድ ሚሊዮን አሥር ሺሕ ብር ወጪ የተደረገ ቢሆንም፣ ለአሥራ አራት ቤተሰቦች ክፍያው ገና አልተፈጸመም፡፡ ለዚህም በቤተሰብ መካከል የተነሳው የይገባኛል ጥያቄ ምክንያት መሆኑን፣ የተሟላ መረጃ እስኪቀርብ ገንዘቡ ለክፍያ ዝግጁ ሆኖ መቀመጡን አቶ ኤፍሬም ገልጸዋል፡፡ የአካባቢው በጎ ፈቃደኛ ወጣቶችን በተመለከተም በፓኬጁ የተቀመጠላቸውን ድጋፍ ተጠቃሚ እንዲሆኑ በሚያስችሏቸው ሒደቶች ላይ እየሠሩ እንደሚገኝ በሪፖርቱ ተካቷል፡፡ ‹‹እኛ ተመልሰን ወደ ቆሼ መግባት አንፈልግም፡፡ መንግሥት ሊያደራጀንና ሠርተን የምናድርበትን ነገር ማግኘት እንፈልጋለን፤›› ያሉት የቆሼ ተጎጂዋ ወይዘሮ ፈጣን ምላሽ እንደሚያስፈልግ ለሪፖርተር ገልጸዋል፡፡‹‹ኮንዶሚኒየም እንደ ደረሰው እንደ ማንኛውም ዜጋ የማጠናቀቂያ ሥራውን ጨርሰው ነው መግባት ያለባቸው፤›› በማለት አቶ ኤፍሬም ኮንዶሚኒየም የደረሳቸው ቤቱን የማስጨረስ ኃላፊነቱ የራሳቸው መሆኑን ገልጸዋል፡፡በዕለቱ የቆሼ ተጎጂዎች ያሰሙትን ቅሬታ በተመለከተ በተለያዩ የመገናኛ ብዙኃን የተላለፈው ዘገባ የተሳሳተና ያነጋገሯቸውም ሰዎች በፓኬጁ ያልተካተቱ መሆናቸውን አቶ ኤፍሬም ተናግረዋል፡፡ ሪፖርተር ቦታው ድረስ በመሄድ በማዕከሉ ተጠልለው የነበሩና አደጋው በደረሰበት ቆሼ የሚኖሩ ሰዎችን አነጋግሮ መዘገቡ የሚታወስ ነው፡፡በኮልፌ ቀራንዮ ክፍለ ከተማ ወረዳ 1 መጋቢት 2 ቀን 2009 ዓ.ም. ከምሽቱ አንድ ሰዓት ገደማ ተከስቶ በነበረው የቆሻሻ መደርመስ 115 ሰዎች ሕይወታቸውን ማጣታቸው የሚታወስ ነው፡፡ በዙሪያው ይኖሩ የነበሩ 592 የሚሆኑ ሰዎች የአደጋው ሰለባ ነበሩ፡፡ በአደጋው ቤት ንብረታቸውን አጥተዋል፡፡ ለከባድና ቀላል የአካል ጉዳትም ተዳርገዋል፡፡ በአደጋው ለተጎዱ ሰዎች በመንግሥት፣ በሕዝቡና በተለያዩ ተቋማት ርብርብ መልሶ ለማቋቋም ጥረት ሲደረግ ቆይቷል፡፡